CELEX: 32005D0359
Language: el
Date: 2005-04-29 00:00:00
Title: 2005/359/EK: Απόφαση της Επιτροπής, της 29ης Απριλίου 2005, που προβλέπει παρέκκλιση από ορισμένες διατάξεις της οδηγίας 2000/29/ΕΚ όσον αφορά τους μη αποφλοιωμένους κορμούς βελανιδιάς (Quercus L.) καταγωγής Ηνωμένων Πολιτειών της Αμερικής [κοινοποιηθείσα υπό τον αριθμό Ε(2005) 1298]

4.5.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 114/14
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 29ης Απριλίου 2005
   που προβλέπει παρέκκλιση από ορισμένες διατάξεις της οδηγίας 2000/29/ΕΚ όσον αφορά τους μη αποφλοιωμένους κορμούς βελανιδιάς (Quercus L.) καταγωγής Ηνωμένων Πολιτειών της Αμερικής
   [κοινοποιηθείσα υπό τον αριθμό Ε(2005) 1298]
   (2005/359/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 15 παράγραφος 1,
   Εκτιμώντας τα ακόλουθα:
   
               (1)
            
            
               Βάσει της οδηγίας 2000/29/ΕΚ, οι μη αποφλοιωμένοι κορμοί βελανιδιάς (Quercus L.) καταγωγής Ηνωμένων Πολιτειών της Αμερικής δεν μπορούν κατ’ αρχήν να εισάγονται στην Κοινότητα, λόγω του κινδύνου εισαγωγής του Ceratocystis fagacearum (Bretz) Hunt, του αιτίου που προκαλεί μαρασμό της βελανιδιάς.
            
         
               (2)
            
            
               Η πείρα έχει καταδείξει ότι, όσον αφορά τις Ηνωμένες Πολιτείες της Αμερικής, ο κίνδυνος εξάπλωσης του Ceratocystis fagacearum (Bretz) Hunt μπορεί να αποτραπεί αρκεί να εφαρμοστούν ορισμένα μέτρα.
            
         
               (3)
            
            
               Ένα από τα μέτρα αυτά είναι ο υποκαπνισμός. Ορισμένα κράτη μέλη ζήτησαν να πραγματοποιείται η εισαγωγή υποκαπνισμένων κορμών βελανιδιάς μόνο μέσω συγκεκριμένων λιμένων που διαθέτουν τις κατάλληλες εγκαταστάσεις φορτοεκφόρτωσης και επιθεώρησης.
            
         
               (4)
            
            
               Είναι επίσης δυνατό να απαλλαγεί από υποκαπνισμό ξύλο βελανιδιάς που ανήκει στην ομάδα της λευκής βελανιδιάς εφόσον τηρηθούν ορισμένες τεχνικές προϋποθέσεις. Ορισμένα κράτη μέλη ζήτησαν μια ακόμη παρέκκλιση ώστε να επιτρέπουν τις εισαγωγές λευκής βελανιδιάς ορισμένους μήνες του έτους. Η δεύτερη αυτή παρέκκλιση θα πρέπει να περιορίζεται σε εκείνα τα μέρη της Κοινότητας στα οποία οι εν δυνάμει φορείς του Ceratocystis fagacearum (Bretz) Hunt αναπτύσσουν μικρή ή καθόλου δραστηριότητα κατά τη διάρκεια του χειμώνα, δηλαδή σε περιοχές βορείως του 45ου παραλλήλου.
            
         
               (5)
            
            
               Η Επιτροπή θα εξασφαλίσει ότι οι Ηνωμένες Πολιτείες της Αμερικής θα παράσχουν όλες τις τεχνικές πληροφορίες που είναι απαραίτητες για την παρακολούθηση της λειτουργίας των προστατευτικών μέτρων που απαιτούνται.
            
         
               (6)
            
            
               Θα πρέπει, επομένως, να χορηγηθεί παρέκκλιση στα κράτη μέλη, για περιορισμένο χρονικό διάστημα, όσον αφορά την εισαγωγή μη αποφλοιωμένων κορμών βελανιδιάς (Quercus L.) από τις Ηνωμένες Πολιτείες της Αμερικής.
            
         
               (7)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης φυτοϋγειονομικής επιτροπής,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Κατά παρέκκλιση του άρθρου 5 παράγραφος 1 και του άρθρου 13 παράγραφος 1 σημείο i) τρίτη περίπτωση της οδηγίας 2000/29/ΕΚ, σε σχέση με το παράρτημα IV μέρος Α τμήμα Ι σημείο 3 της ίδιας οδηγίας και με ισχύ από 1ης Ιανουαρίου 2005, τα κράτη μέλη έχουν τη δυνατότητα να επιτρέπουν την εισαγωγή στο έδαφός τους μη αποφλοιωμένων κορμών βελανιδιάς (Quercus L.) καταγωγής Ηνωμένων Πολιτειών της Αμερικής (στο εξής αναφερόμενων ως «κορμών»), εφόσον τηρούνται οι προϋποθέσεις των άρθρων 2 έως 7.
   Άρθρο 2
   1.   Για την εφαρμογή αυτής της εξαίρεσης, οι κορμοί πρέπει να έχουν απολυμανθεί με υποκαπνισμό και να έχουν αναγνωριστεί όπως ορίζεται στο παράρτημα Ι.
   2.   Τα κράτη μέλη μπορούν να εξαιρούν τους κορμούς που έχουν απολυμανθεί με υποκαπνισμό από τις απαιτήσεις του άρθρου 5 παράγραφος 1 όσον αφορά την υγρή αποθήκευση, του άρθρου 5 παράγραφος 2 και του άρθρου 6 παράγραφος 2.
   Άρθρο 3
   1.   Οι κορμοί θα πρέπει να εκφορτώνονται μόνο στους λιμένες που αναγράφονται στο παράρτημα ΙΙ.
   2.   Ύστερα από αίτηση του ενδιαφερόμενου κράτους μέλους, ο κατάλογος των λιμένων εκφόρτωσης του παραρτήματος ΙΙ μπορεί να τροποποιηθεί από την Επιτροπή, ύστερα από διαβούλευση με τα υπόλοιπα κράτη μέλη.
   Άρθρο 4
   1.   Οι επιθεωρήσεις που απαιτούνται σύμφωνα με το άρθρο 13 της οδηγίας 2000/29/ΕΚ διενεργούνται από υπαλλήλους ειδικά καταρτισμένους ή εκπαιδευμένους για την εφαρμογή της παρούσας απόφασης με τη βοήθεια των εμπειρογνωμόνων που αναφέρονται το άρθρο 21 της οδηγίας 2000/29/ΕΚ στα πλαίσια της οριζομένης διαδικασίας, είτε στους λιμένες που αναγράφονται στο παράρτημα ΙΙ είτε στον πρώτο τόπο αποθήκευσης που αναφέρεται στο άρθρο 5.
   Εάν ο λιμένας εκφόρτωσης και ο πρώτος τόπος αποθήκευσης βρίσκονται σε διαφορετικά κράτη μέλη, τα εν λόγω κράτη μέλη καθορίζουν βάσει συμφωνίας τον τόπο διεξαγωγής των επιθεωρήσεων και τους όρους ανταλλαγής πληροφοριών σχετικά με την άφιξη και την αποθήκευση των αποστολών (παρτίδων).
   2.   Οι επιθεωρήσεις περιλαμβάνουν τα ακόλουθα:
   
               α)
            
            
               εξέταση κάθε φυτοϋγειονομικού πιστοποιητικού·
            
         
               β)
            
            
               έλεγχο αναγνώρισης της ταυτότητας που συνίσταται στη σύγκριση της σήμανσης που φέρει κάθε κορμός και του αριθμού των κορμών με τις πληροφορίες που περιλαμβάνονται στο σχετικό φυτοϋγειονομικό πιστοποιητικό·
            
         
               γ)
            
            
               δοκιμή χρωστικής αντίδρασης υποκαπνισμού, όπως καθορίζεται στο παράρτημα III, επί επαρκούς αριθμού κορμών που επιλέγονται δειγματοληπτικά από κάθε αποστολή.
            
         3.   Εάν δεν αποδειχθεί από τις επιθεωρήσεις ότι η αποστολή τηρεί πλήρως τις προϋποθέσεις του άρθρου 2 παράγραφος 1, η αποστολή στο σύνολό της δεν γίνεται δεκτή και απομακρύνεται από την Κοινότητα.
   Η Επιτροπή και οι αρμόδιοι επίσημοι οργανισμοί όλων των υπόλοιπων κρατών μελών ενημερώνονται αμέσως για τις λεπτομέρειες της εν λόγω αποστολής.
   Άρθρο 5
   1.   Οι κορμοί αποθηκεύονται μόνο σε τόπους που έχουν κοινοποιηθεί και εγκριθεί από τους αρμόδιους επίσημους οργανισμούς των ενδιαφερόμενων κρατών μελών και οι οποίοι διαθέτουν κατάλληλες εγκαταστάσεις υγρής αποθήκευσης, διαθέσιμες για την περίοδο που καθορίζεται στην παράγραφο 2.
   2.   Οι κορμοί διατηρούνται σε συνθήκες συνεχούς υγρής αποθήκευσης, το αργότερο από την εποχή που αρχίζουν να ανθίζουν οι βελανιδιές των γειτονικών δασών.
   3.   Τα γειτονικά δάση βελανιδιάς επιθεωρούνται τακτικά και κατά τον κατάλληλο χρόνο από τους προαναφερόμενους επίσημους οργανισμούς για την ανίχνευση συμπτωμάτων του Ceratocystis fagacearum (Bretz) Hunt.
   Εάν διαπιστωθούν συμπτώματα που ενδέχεται να οφείλονται στον Ceratocystis fagacearum (Bretz) Hunt διεξάγεται περαιτέρω επίσημος έλεγχος με κατάλληλες μεθόδους για να επιβεβαιωθεί η παρουσία του μύκητα.
   Εάν επιβεβαιωθεί η παρουσία του Ceratocystis fagacearum (Bretz) Hunt, η Επιτροπή ενημερώνεται αμέσως σχετικά.
   Άρθρο 6
   1.   Η επεξεργασία των κορμών γίνεται μόνο σε εργοστάσια που έχουν κοινοποιηθεί και εγκριθεί από τους εν λόγω αρμόδιους επίσημους οργανισμούς.
   2.   Ο φλοιός και τα άλλα υπολείμματα της επεξεργασίας καταστρέφονται αμέσως στον τόπο επεξεργασίας.
   Άρθρο 7
   1.   Πριν από την εισαγωγή, ο εισαγωγέας κοινοποιεί εγκαίρως κάθε αποστολή στους αρμόδιους επίσημους οργανισμούς του κράτους μέλους του προβλεπόμενου πρώτου τόπου αποθήκευσης, παρέχοντας τις ακόλουθες πληροφορίες:
   
               α)
            
            
               την ποσότητα των κορμών·
            
         
               β)
            
            
               τη χώρα καταγωγής·
            
         
               γ)
            
            
               το λιμένα αποστολής·
            
         
               δ)
            
            
               τον ή τους λιμένες εκφόρτωσης·
            
         
               ε)
            
            
               τον τόπο ή τους τόπους αποθήκευσης·
            
         
               στ)
            
            
               τον τόπο ή τους τόπους στους οποίους θα γίνει η επεξεργασία.
            
         2.   Όταν ο εισαγωγέας κοινοποιεί την προβλεπόμενη εισαγωγή μιας αποστολής, όπως αναφέρεται στην παράγραφο 1, ενημερώνεται από τον αρμόδιο επίσημο οργανισμό, πριν από την εισαγωγή, σχετικά με τις προϋποθέσεις που καθορίζονται στην παρούσα απόφαση.
   3.   Αντίγραφα των πληροφοριών που αναφέρονται στις παραγράφους 1 και 2 προσκομίζονται από τον αρμόδιο επίσημο οργανισμό του ενδιαφερόμενου κράτους μέλους στην αρμόδια αρχή του λιμένα εκφόρτωσης.
   Άρθρο 8
   1.   Τα κράτη μέλη μπορούν να εξαιρούν από την απαίτηση απολύμανσης με υποκαπνισμό που αναφέρεται στο άρθρο 2 παράγραφος 1 τους κορμούς του είδους Quercus L. που ανήκει στην ομάδα της λευκής βελανιδιάς, εφόσον πληρούνται οι ακόλουθες προϋποθέσεις:
   
               α)
            
            
               οι αποστολές (παρτίδες) περιέχουν αποκλειστικά κορμούς που ανήκουν σε είδη της ομάδας της λευκής βελανιδιάς·
            
         
               β)
            
            
               η ταυτότητα των κορμών αναγνωρίζεται σύμφωνα με τις διατάξεις που περιλαμβάνονται στο παράρτημα IV·
            
         
               γ)
            
            
               οι κορμοί αναχωρούν από τους λιμένες αποστολής το νωρίτερο στις 15 Οκτωβρίου και φθάνουν στον τόπο αποθήκευσης στις 30 Απριλίου του επόμενου έτους το αργότερο·
            
         
               δ)
            
            
               οι κορμοί διατηρούνται σε υγρή αποθήκευση·
            
         
               ε)
            
            
               οι κορμοί δεν επιτρέπεται να εισάγονται σε περιοχές ή μέσω περιοχών νοτίως του 45ου παραλλήλου· ωστόσο, η Μασσαλία μπορεί να χρησιμοποιηθεί ως λιμένας εκφόρτωσης, με την προϋπόθεση ότι η αποστολή μεταφέρεται αμέσως σε περιοχές βορείως του 45ου παραλλήλου·
            
         
               στ)
            
            
               οι επιθεωρήσεις που αναφέρονται στο άρθρο 4 περιλαμβάνουν, αντί για δοκιμή χρωστικής αντίδρασης υποκαπνισμού, δοκιμή αναγνώρισης κορμών λευκής βελανιδιάς με χρωστική, όπως καθορίζεται στο παράρτημα IV, σε ποσοστό τουλάχιστον 10 % κορμών που επιλέγονται δειγματοληπτικά από κάθε αποστολή.
            
         Κατά παρέκκλιση από το στοιχείο γ), ο οργανισμός φυτοπροστασίας του κράτους μέλους αποθήκευσης μπορεί να επιτρέψει την εκφόρτωση αποστολών και τη διατήρησή τους σε υγρή αποθήκευση μετά τις 30 Απριλίου του επόμενου έτους, προθεσμία που ορίζεται στο εν λόγω στοιχείο, για λόγους απρόβλεπτων καθυστερήσεων της άφιξής τους στο λιμένα εκφόρτωσης.
   2.   Η παράγραφος 1 δεν εφαρμόζεται στην Ελλάδα, στην Ισπανία, στην Ιταλία, στην Κύπρο, στη Μάλτα και στην Πορτογαλία.
   Άρθρο 9
   Τα κράτη μέλη ανακοινώνουν στην Επιτροπή και στα υπόλοιπα κράτη μέλη το κείμενο των διατάξεων που θεσπίζουν στο πλαίσιο της δυνατότητας που τους παρέχει το άρθρο 1.
   Άρθρο 10
   Τα κράτη μέλη που έχουν κάνει χρήση της παρέκκλισης η οποία προβλέπεται στην παρούσα απόφαση, υποβάλλουν έκθεση στην Επιτροπή σχετικά με την εφαρμογή της παρέκκλισης πριν από τις 30 Ιουνίου 2007. Η έκθεση περιλαμβάνει λεπτομέρειες σχετικά με τις εισαγόμενες ποσότητες.
   Παρόμοια έκθεση υποβάλλεται, κατά περίπτωση, πριν από τις 30 Ιουνίου 2009.
   Άρθρο 11
   Η παρούσα απόφαση λήγει στις 31 Δεκεμβρίου 2010.
   Άρθρο 12
   Η παρούσα απόφαση απευθύνεται στα κράτη μέλη.
   
      Βρυξέλλες, 29 Απριλίου 2005.
      
         
            Για την Επιτροπή
         
         Μάρκος ΚΥΠΡΙΑΝΟΫ
         
            Μέλος της Επιτροπής
         
      
   
   
      (1)  ΕΕ L 169 της 10.7.2000, σ. 1· οδηγία όπως τροποποιήθηκε τελευταία από την οδηγία 2005/16/ΕΚ της Επιτροπής (ΕΕ L 57 της 3.3.2005, σ. 19).
   
      ΠΑΡΑΡΤΗΜΑ I
      ΠΡΟΫΠΟΘΕΣΕΙΣ ΣΧΕΤΙΚΑ ΜΕ ΤΗΝ ΑΠΟΛΥΜΑΝΣΗ ΜΕ ΥΠΟΚΑΠΝΙΣΜΟ ΚΑΙ ΜΕ ΤΗ ΣΧΕΤΙΚΗ ΑΝΑΓΝΩΡΙΣΗ ΠΟΥ ΑΝΑΦΕΡΟΝΤΑΙ ΣΤΟ ΑΡΘΡΟ 2 ΠΑΡΑΓΡΑΦΟΣ 1
      
               
                  1.
               
               
                  Οι κορμοί πρέπει να έχουν στοιβαχθεί σε στεγανή επιφάνεια και σκεπαστεί με αεροστεγές κάλυμμα έτσι ώστε να μένει ελεύθερο διάστημα μεταξύ των ξύλων για να μπορεί να κυκλοφορεί το αέριο.
               
            
               
                  2.
               
               
                  Υπό την επιφύλαξη τυχόν πρόσθετων εξαγωγικών απαιτήσεων που έχει ορίσει ο επίσημος οργανισμός φυτοπροστασίας των Ηνωμένων Πολιτειών Αμερικής (δηλαδή η υπηρεσία «Animal and Plant Health Inspection Service» — APHIS), ο σωρός πρέπει να έχει απολυμανθεί με καθαρό μεθυλικό βρωμίδιο σε ελάχιστο ποσοστό 240 gr/m3 του συνολικού όγκου του σκεπασμένου σωρού, για 72 ώρες και σε αρχική θερμοκρασία που διατηρείται τουλάχιστον στους + 5 °C για τους κορμούς. Ύστερα από 24 ώρες κατεργασίας, πρέπει να έχει προστεθεί αέριο για να επιτευχθεί πάλι η προαναφερθείσα συγκέντρωση· η θερμοκρασία των κορμών πρέπει να έχει διατηρηθεί τουλάχιστον σε +5 °C κατά τη διάρκεια της διαδικασίας. Μπορεί να αποφασισθεί, βάσει επιστημονικών στοιχείων και σύμφωνα με τη διαδικασία που αναφέρεται στο άρθρο 18 παράγραφος 2 της οδηγίας 2000/29/ΕΚ, ότι χρησιμοποιούνται ή μπορούν να χρησιμοποιηθούν άλλες μέθοδοι υποκαπνισμού.
               
            
               
                  3.
               
               
                  Η διαδικασία απολύμανσης με υποκαπνισμό που περιγράφεται στα σημεία 1 και 2 πρέπει να έχει πραγματοποιηθεί σε επίσημα εξουσιοδοτημένα εργοστάσια απολύμανσης, που χρησιμοποιούν τις ενδεδειγμένες εγκαταστάσεις απολύμανσης και διαθέτουν ειδικευμένο προσωπικό του απαιτούμενου επιπέδου.
                  Τα εργοστάσια πρέπει να έχουν λάβει λεπτομερείς πληροφορίες σχετικά με τις διαδικασίες που απαιτούνται για την απολύμανση των κορμών με υποκαπνισμό.
                  Οι κατάλογοι των εξουσιοδοτημένων εργοστασίων απολύμανσης και οι σχετικές αλλαγές πρέπει να έχουν ανακοινωθεί στην Επιτροπή. Η Επιτροπή μπορεί να δηλώσει ότι μεμονωμένα εξουσιοδοτημένα εργοστάσια απολύμανσης δεν είναι πλέον αποδεκτά για το σκοπό της παρούσας απόφασης. Οι τόποι όπου τα εξουσιοδοτημένα εργοστάσια εφαρμόζουν τις διαδικασίες απολύμανσης με υποκαπνισμό βρίσκονται στους λιμένες αποστολής προς την Κοινότητα• ωστόσο, μπορούν να εγκριθούν από τον αρμόδιο επίσημο οργανισμό φυτοπροστασίας και επιλεγμένοι τόποι στην ενδοχώρα.
               
            
               
                  4.
               
               
                  Ένα αναγνωριστικό απολύμανσης της παρτίδας σήμα (αριθμοί ή/και γράμματα) πρέπει να έχει τεθεί στη βάση κάθε κορμού του σωρού που υποβάλλεται σε υποκαπνισμό κατά τρόπο ώστε να μην είναι δυνατό να αφαιρεθεί. Το αναγνωριστικό σήμα απολύμανσης της παρτίδας πρέπει να προορίζεται για το φορτωτή. Δεν πρέπει να έχει χρησιμοποιηθεί για κορμούς άλλων παρτίδων. Τα αναγνωριστικά σήματα καταγράφονται από τα εξουσιοδοτημένα εργοστάσια απολύμανσης με υποκαπνισμό.
               
            
               
                  5.
               
               
                  Η επιμέρους διαδικασία απολύμανσης με υποκαπνισμό περιλαμβανομένης και της σήμανσης που αναφέρεται στο σημείο 4 πρέπει να έχει ελεγχθεί συστηματικά και άμεσα από υπαλλήλους του σχετικού επίσημου οργανισμού φυτοπροστασίας ή από συνεργαζόμενους κρατικούς ή δημοτικούς υπαλλήλους, στον τόπο όπου πραγματοποιήθηκε ο υποκαπνισμός, με τρόπο που να εγγυάται την τήρηση των προϋποθέσεων που προβλέπονται στα σημεία 1, 2, 3 και 4.
               
            
               
                  6.
               
               
                  Το επίσημο φυτοϋγειονομικό πιστοποιητικό που απαιτείται σύμφωνα με το άρθρο 13 παράγραφος 1 στοιχείο β) της οδηγίας 2000/29/ΕΚ πρέπει να έχει εκδοθεί από το σχετικό επίσημο οργανισμό φυτοπροστασίας ύστερα από την περάτωση της διαδικασίας απολύμανσης και να έχει βασιστεί στις ενέργειες που αναφέρονται στο σημείο 5 και η εξέταση να έχει γίνει σύμφωνα με το άρθρο 6 της εν λόγω οδηγίας σχετικά με τους όρους που προβλέπονται στο άρθρο 6 παράγραφος 1 στοιχείο α) της οδηγίας αυτής και στο παρόν παράρτημα.
               
            
               
                  7.
               
               
                  Το εν λόγω πιστοποιητικό αναφέρει το βοτανολογικό όνομα του γένους ή του είδους, τον αριθμό των κορμών που περιλαμβάνει η αποστολή και τα σήματα αναγνώρισης του κορμού ή της απολυμασμένης με υποκαπνισμό παρτίδας, που αναφέρονται στο σημείο 4, με την επιφύλαξη των απαιτουμένων πληροφοριών στο τμήμα που αφορά τις εργασίες απομάκρυνσης εντόμων και παρασίτων ή/και απολύμανσης.
                  Σε κάθε περίπτωση το πιστοποιητικό περιλαμβάνει την ακόλουθη «συμπληρωματική δήλωση»:
                  «Βεβαιώνεται ότι οι κορμοί που φορτώθηκαν σύμφωνα με το παρόν πιστοποιητικό, απολυμάνθηκαν με υποκαπνισμό από ……………… (εξουσιοδοτημένο εργαστήριο απολύμανσης) ……………… στ ……………… (τόπος απολύμανσης) ……………… σύμφωνα με τις διατάξεις του παραρτήματος Ι της απόφασης 2005/359/ΕΚ της Επιτροπής.»
               
            
               
                  8.
               
               
                  Στην περίπτωση των κορμών που αποστέλλονται μέσω καναδικών λιμένων αποστολής, όλα τα μέτρα που ορίζονται στα σημεία 1 έως 7 και πρέπει να εκτελούνται από το σχετικό επίσημο οργανισμό φυτοπροστασίας, ή ένα μέρος αυτών των μέτρων, μπορούν να εκτελούνται από τον οργανισμό Canadian Food Inspection Agency (CFIA).
               
            
   
      ΠΑΡΑΡΤΗΜΑ II
      ΛΙΜΕΝΕΣ ΕΚΦΟΡΤΩΣΗΣ
      
                  1.
               
               
                  Άμστερνταμ
               
            
                  2.
               
               
                  Αμβέρσα
               
            
                  3.
               
               
                  Arhus
               
            
                  4.
               
               
                  Μπιλμπάο
               
            
                  5.
               
               
                  Βρέμη
               
            
                  6.
               
               
                  Bremerhaven
               
            
                  7.
               
               
                  Κοπεγχάγη
               
            
                  8.
               
               
                  Αμβούργο
               
            
                  9.
               
               
                  Klaipeda
               
            
                  10.
               
               
                  Λάρνακα
               
            
                  11.
               
               
                  Lauterborg
               
            
                  12.
               
               
                  Leghorn
               
            
                  13.
               
               
                  Χάβρη
               
            
                  14.
               
               
                  Λεμεσός
               
            
                  15.
               
               
                  Λισαβόνα
               
            
                  16.
               
               
                  Μασσαλία
               
            
                  17.
               
               
                  Marsaxlokk
               
            
                  18.
               
               
                  Muuga
               
            
                  19.
               
               
                  Νάπολη
               
            
                  20.
               
               
                  Nordenham
               
            
                  21.
               
               
                  Πόρτο
               
            
                  22.
               
               
                  Πειραιάς
               
            
                  23.
               
               
                  Ραβένα
               
            
                  24.
               
               
                  Ροστόκ
               
            
                  25.
               
               
                  Ρότερνταμ
               
            
                  26.
               
               
                  Σαλέρνο
               
            
                  27.
               
               
                  Sines
               
            
                  28.
               
               
                  Stralsund
               
            
                  29.
               
               
                  Βαλένθια
               
            
                  30.
               
               
                  Βαλέτα
               
            
                  31.
               
               
                  Βενετία
               
            
                  32.
               
               
                  Vigo
               
            
                  33.
               
               
                  Wismar
               
            
                  34.
               
               
                  Zeebrugge
               
            
   
      ΠΑΡΑΡΤΗΜΑ III
      ΔΟΚΙΜΗ ΧΡΩΣΤΙΚΗΣ ΑΝΤΙΔΡΑΣΗΣ ΥΠΟΚΑΠΝΙΣΜΟΥ
      Η δοκιμή χρωστικής αντίδρασης υποκαπνισμού, που αναφέρεται στο άρθρο 4 παράγραφος 2 στοιχείο γ), εκτελείται ως εξής:
      
                   
               
               
                  Λαμβάνονται δείγματα από ολόκληρο το πάχος του κορμού ξύλου με περιστροφικό τρυπάνι, από σημεία όπου ο φλοιός είναι ανέπαφος, σε απόσταση τουλάχιστον ενός μέτρου από τις άκρες του κορμού και διαβρέχονται με διάλυμα, που μόλις έχει ετοιμασθεί (κατ’ ανώτατο όριο πριν από μία ημέρα), 1 % 2,3,5,-τρι-φαινυλ-2Η-χλωριδίου τετραζολίου (TTC) σε αποσταγμένο νερό. Τα δείγματα που δεν εμφανίζουν ερυθρό χρωματισμό μετά από διάβρεξη επί τρεις ημέρες θεωρούνται ότι έχουν απολυμανθεί καταλλήλως.
               
            
   
      ΠΑΡΑΡΤΗΜΑ IV
      ΑΝΑΓΝΩΡΙΣΗ ΚΟΡΜΩΝ ΛΕΥΚΗΣ ΒΕΛΑΝΙΔΙΑΣ
      
               
                  1.
               
               
                  Οι υπάλληλοι του σχετικού επίσημου οργανισμού φυτοπροστασίας πρέπει να έχουν αναγνωρίσει κάθε κορμό που ανήκει στην ομάδα της λευκής βελανιδιάς είτε με οπτική εξέταση, στο μέτρο του δυνατού, είτε με δοκιμές αναγνώρισης κορμών λευκής βελανιδιάς με χρωστικές όπως ορίζεται στο σημείο 2. Η δοκιμή αναγνώρισης με χρωστικές εφαρμόζεται σε ποσοστό τουλάχιστον 10 % των κορμών ανά αποστολή.
               
            
               
                  2.
               
               
                  Η δοκιμή αναγνώρισης κορμών λευκής βελανιδιάς με χρωστικές διεξάγεται με ψεκασμό ή βαφή με διάλυμα νιτρώδους νατρίου περιεκτικότητας 10 % σε καθαρή επιφάνεια διαμέτρου τουλάχιστον 5 cm καρδιάς ξύλου που έχει επιφανειακά ξηρανθεί. Η δοκιμή αξιολογείται εντός 20 έως 60 λεπτών από την εφαρμογή του διαλύματος. Σε θερμοκρασία κάτω των 2,5 °C προστίθεται στο διάλυμα ως αντιψυκτικό αιθυλενογλυκόλη περιεκτικότητας 20 %. Δείγματα κορμών στα οποία το φυσικό χρώμα μετατρέπεται καταρχήν σε φαιοκόκκινο και αργότερα σε γκρι μπλε έως μαύρο θεωρούνται ότι ανήκουν στην ομάδα της λευκής βελανιδιάς.
               
            
               
                  3.
               
               
                  Κάθε κορμός σημαίνεται με τα αρχικά «WO» υπό την εποπτεία του σχετικού επίσημου οργανισμού φυτοπροστασίας ή των συνεργαζομένων κρατικών ή δημοτικών υπαλλήλων.
               
            
               
                  4.
               
               
                  Το επίσημο φυτοϋγειονομικό πιστοποιητικό που απαιτείται σύμφωνα με το άρθρο 13 παράγραφος 1 στοιχείο β) της οδηγίας 2000/29/ΕΚ εκδίδεται από το σχετικό επίσημο οργανισμό φυτοπροστασίας και βασίζεται στις ενέργειες που αναφέρονται στα σημεία 1, 2 και 3. Το εν λόγω πιστοποιητικό αναφέρει το βοτανολογικό όνομα του γένους ή του είδους και τον αριθμό των κορμών που περιλαμβάνει η αποστολή. Το πιστοποιητικό περιλαμβάνει την ακόλουθη «συμπληρωματική δήλωση»:
                  «Βεβαιώνεται ότι οι κορμοί που φορτώθηκαν σύμφωνα με το παρόν πιστοποιητικό ανήκουν αποκλειστικά σε είδη της ομάδας της λευκής βελανιδιάς».